ศูนย์บริการโลหิตแห่งชาติ  สภากาชาดไทย ชวนบริจาคโลหิต สำรองช่วยผู้ป่วยกรณีเร่งด่วน พร้อมรับมือหยุดยาวสงกรานต์
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย เปิดเผยว่าวันสงกรานต์ถือเป็นวันหยุดตามประเพณีไทย เป็นช่วงเวลาที่ประชาชนส่วนใหญ่เดินทางกลับภูมิลำเนาไปเยี่ยมครอบครัวเป็นจำนวนมากและมักจะเกิดอุบัติเหตุบนท้องถนน มีผู้เสียชีวิตและบาดเจ็บจำนวนมาก จากข้อมูลของศูนย์อำนวยการป้องกันและลดอุบัติเหตุทางถนน ช่วงเทศกาลสงกรานต์ 7 วันป้องกันอันตราย ระหว่างวันที่ 11-17 เมษายนย้อนหลัง 3 ปี ที่ผ่านมาคือปี 2560-2562 เกิดอุบัติเหตุ เฉลี่ย 3,584 ครั้ง มีผู้บาดเจ็บมากถึง 3,716 คน และในการรักษาผู้ป่วยจะต้องมีโลหิตสำรองไว้ระหว่างการผ่าตัด 2-3 ยูนิต กรณีที่มีอาการรุนแรง 5-10 ยูนิต ถ้าโลหิตไม่เพียงพอต้องเลื่อนการผ่าตัดอาจเกิดอันตรายแก่ผู้ป่วยถึงชีวิตได้ ทำให้โรงพยาบาลต่างๆ ทั่วประเทศ ต้องเตรียมแผนรับมือกับอุบัติเหตุ รวมไปถึงผู้ป่วยโรคเลือดจำนวนมากที่ต้องได้รับโลหิตในการรักษาทุกวัน ซึ่งมีการขอเบิกโลหิตเพิ่มขึ้นเฉลี่ยสูงถึงวันละ 4,800 ยูนิต แต่สามารถจ่ายเลือดได้เพียงร้อยละ 70  เท่านั้นศูนย์บริการโลหิตแห่งชาติ จึงจำเป็นต้องมีการเตรียมพร้อมสำรองโลหิตไม่ต่ำกว่า วันละ 3,000   ยูนิต ตามมาตรฐานงานบริการโลหิต หากมีปริมาณโลหิตสำรองไม่เพียงพอ อาจส่งผลกระทบต่อผู้ป่วย  ที่ต้องการโลหิตในการรักษารวมทั้ง กรณีอุบัติเหตุฉุกเฉินที่ต้องใช้โลหิตอย่างเร่งด่วนในช่วงวันหยุดยาวเทศกาลสงกรานต์นี้ เชิญชวนประชาชนร่วมสำรองโลหิตในช่วงเทศกาลสงกรานต์ ที่ศูนย์บริการโลหิตแห่งชาติ ทั่วประเทศ